Ich, Herman von Landenberg, vogt ze Ergowe, ✳ tuͦn chunt offenlich mit disem briefe, das fùr mich kam, da ich zegerihte sas an des riches strasse ze Brugge
an miner herren stat, der hˀtzogen von Osterrich, ✳ froͧ Anna von Heidegge, hern Uͦlrichs, seligen, husfrowe von Rùbiswile, und bat fragen mit fùrsprechē in
offem gerihte, ✳ wie si sich ir lipdinges fùrzichen moͤchte gen den erwirdigen, geistlichen frowen, ✳ ✳ der epthissenn und ✳ ✳ dem convente des gotzhus ze
Kungesfelt, ✳ Sant Claren ordens, in Costentzer bistuͦm. ✳ da vragte ich umbe in gerihte und wart da erteilet mit gesamnotter urteild, ✳ das si das wol
getuͦn mohte mit ir vogtes und des hant, des dù eigenschaft were. ✳ nach der gevallen urteilde ✳ gieng dù vorgnant froͧ Anna dar in dem gerihte mit ir
rehtem, wissenthaften vogte Hitpolt von Heidegge, ir bruders, ✳ und mit Egidien von Rùbiswile, ir sune, ✳ des dù eigenschaft was, und enzech sich da ir libdindinges der guͤter, so hie nach geschriben stant: ✳ des ersten des zenhenden ze Seon ✳ und des guͦtes, das gelegen ist in dem banne ze Seon, das selb guͦt
buwet Uͦlrich Bischof und giltet zehen mût kˀnen, sehs mùt habern un̄ zwelf schilling pfenninge, ✳ und des guͦtes, so die knaben in der Mùli buwet,
Uͤli un̄ Welti, gebruͦder, das selb guͦt giltet ✳ aht mût kˀnen und sehs mût habern, ✳ und eine vierteil kˀnen von einer hofstat ✳ und mit namen Uͤlins
und Weltins in der Mùli, gebruͦder, ane irù wip un̄ irù kint, ✳ der epthissenn und ✳ ✳ dem convente ze Kungesfelt. ✳ do das geschach, do bat dù vorgnāt
fro Anna aber fragen, ob dù gift also beschehen wˀe ✳ und oͧch dù entzichung also beschenhen were, ✳ das si billich nu und har nach kraft hette, ✳ do wart
erteilet, das ez also beschenhen were, ✳ das ez billich kraft und hantveste hette nu und har nach. ✳ es enzech sich oͧch vorgerihte ✳ der egnant Egidie ✳ der
eigenschaft des libgedinges an den gutern und an den lùten, so da vor verschriben stant an der egnanten frowen hant, ✳ ✳ der epthissenn un̄ des ✳ ✳ conventes des chlosters ze Chungesfelt, und lob oͧch der egnanten lùte und guͤter fùr sich und sin erben, ✳ ez sien liberben, gemacht erben, oder gechoͧffet erbē,
reht wer ze sinn an geistlichem und an veltlichem gerihte ✳ und usserhalb gerihtes, wa si des notdùrftig werdent, ✳ und hant sich oͧch dù vorgnant frow Anna
mit ir vogtes hant ✳ un̄ Egidie, ir sun, vor dem gerihte enzigen ✳ fùr sich und ir erben, ✳ der vorgnanten lùten und guͤter niemer anzesprechend noch dawider ze tuͤnde, ✳ an geistlichem noch an weltlichem gerihte noch usserhalb gerihtes ane alle gevˀde. ✳ und ze einem offenn urchùnde aller der vorgeschriben
dingen ✳ und das dis alles vor mir in gerihte bùschach, als hie vor geschriben ist, ✳ so han ich, der egeschriben Hˀman von Landenberg, vogt ze Ergow, dur
beider teil bet willen min ingesigel gehencket an disen brief. ✳ ich, dù vorgnant froͧ Anna von Heydegge, ✳ hern Uͦlrichs, seligen, husfrowe von Rùbiswile,
vergich oͧch mit disem briefe, ✳ das ich dise gift und entzichunge unbetwngen ✳ un̄ wolbùdaht mit des vorgnanten ✳ mines vogtes un̄ bruͦders hant, gunst
und willen getan han ✳ vor gerihte mit urteilde, als hie vor geschriben ist, ✳ und han gesworn einen gelerten eid zuͦ den hailigen mit ufgehabner
hant, ✳ niemer da wider ze tuͤnde an geistlichem noch an weltlichem gerihte noch usserhalb gerihtes, un̄ kein sache us ze ziechende, da mitte disù entzichhunge in keinem weg mohte gesumet oder geirret werden ✳ an alle gevˀde, wan oͧch mir der vorgnant Egidie von Rùbiswile, min sun, die lùte ✳ un̄
die guͤter wider leit hat mit andern guͤtern, ✳ als wir ûberein komen sin. ✳ und ze einer offenen furgiht ✳ und eim waren urchunde aller dar vorḡ
dinge, so han ich erbetten den egnanten minen bruͦder un̄ oͧch vogt, Hiltbotten von Heidegge, ✳ das er oͧch sin ingesigel ✳ fùr mich gehencket an disen
brief hat, wan er min vogt ist, ze einer bestetunge aller der vorgnanten dinge, wan ich niht eigens ingesigels han. ✳ ich, Hiltpolt von Heidegge,
der vorḡ, vergihe oͧch, das dis alles mit miner hant vor gerihte bùschenhen ist, als hie vorgeschriben stat, ✳ und mit miner gunst un̄ mit minē
willē, ✳ un̄ han ich dar umbe ze einem waren urchùnde dur bette willē der egnanten miner swester froͧ Annen min ingesigel gehencket an
disen brief. ✳ ich, Egidi von Rùbiswile, vorḡ, ✳ vergihe oͧch, das dis alles vor geriht bùschach reht und redelich, ✳ un̄ das ich mich der eigenschaft
fùr mich und fùr min erben entzugen han, ✳ als da vor von mir geschriben ist, ✳ und des ze einem offenn un̄ warem urchunde han ich oͧch min
ingesigel gehencket an disen brief. ✳ gezùge, die hie bi warent, do dis alles buschach, sint dise erbern lùte: ✳ her Ruͦdolf von Arburg, frie, ✳ her
Hartman von Ruͦda, her Joh̄ von Halwile, ✳ her Joh̄ von Arwangen, ✳ her Wernher von Wolon, rittˀe, her Walther, der techan von Windische, un̄
ander erber lùte gnuͦg. ✳ der brief wart geben ze Brugge an zinstag vor sant Gallen tag, ✳ do man zalte von Christes gebûrte drùcehenhundert jar, ✳ dar nach in dem dri und drizigostem jar. ✳